정조 24년
庚申二月初八日辰時上詣景慕宮展拜入侍時行都承旨李集斗右副承旨南履翼記事官洪奭周假注書李允謙記注官承膺祚記事官李存秀檢校直提學徐龍輔李晩秀以次侍立時至通禮跪啓外辦上具翼善冠衮龍袍乘輿出交泰門永淸門出明政門弘化門入逌瞻門日瞻門宮大門至齋殿門外降輿入齋殿少頃詣板位行再拜禮仍詣廟內奉審訖還御齋殿少頃通禮跪啓外辦上改具遠遊冠絳紗袍出齋殿門通禮跪啓請執圭集斗跪進圭上執圭詣省器位省器訖降自東階詣省牲版位上曰承旨不可不備員來此之掌樂提調李書九兵曹參知趙恪爲承旨先入侍後謝恩事分付賤臣承命分付上曰肄儀時樂章盡奏九成務盡舒緩可也集斗承命分付省牲仍行肄儀訖還御齋殿命大臣入侍領議政李秉模左議政沈煥之右議政李時秀初獻官行吏曹判書金文淳掌樂提調趙鎭寬李書九以次進伏訖秉模等曰朝來頗有霧氣而侵早勞動聖體候若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模曰今番奏請時奏文旣有所重令文任撰進似好矣上曰古則有大臣製進之例亦有大臣文任各製數本而就其中擇用之例矣今番則卿其製進也秉模曰然則與文衡製進乎上曰依此爲之秉模曰廟謁在近而東宮齋室有當爲修補處令戶判進去修補乎上曰不必大段修補戶判使之入侍奭周承命出與戶曹判書李在學偕入進伏秉模曰奏請使拜表不可不從近爲之矣上曰勅行若於盛暑出來則接待甚難使行雖緩緩入去亦何妨也大禮又當前而顧予精力之衰憊將不知何以經過矣望前連値齋日召接無期故今對卿等欲有所明諭卿等其聽之今番慶禮在予爲何等大事也此際孺慕不能自抑而日前先謁眞殿尤無以爲懷矣近以疏釋一事又費許多酬應而大抵一副當義理隨處而有苟有害於義理則雖當遇慶廣惠之時豈可遽議於疏滌乎尋常赦典猶以爲小人之幸況可以赦典之故而疏滌於不當疏滌之地乎予則謂今日務實之政無過於疏滌一事不但疏滌其罪名而已使應擧者應擧做官者做官依舊爲無累之故家世族則彼得脫於人鬼關頭者亦豈無願忠之心乎趙榮順之公座凶言出自淸原府院君之所傳而榮順固未嘗面覈則亦豈非尙在䵝昧者乎外此罪犯亦固有之如金奉朝賀者持論甚嚴而年前親享閟宮時故右相尹蓍東以獻官召接於此室故相身親經歷詳知其事狀故予果爲之傾囷倒廩終夜亹亹而其言果至公無私矣至若李在簡則其時親聽者尙有其人云而其所謂親聽云者亦不過以伊時大臣禁堂之專輒爲罪而已以今瞻前顧後之俗套設有是心豈肯發此語於稠坐之中乎予則以爲在簡之言反有勝於不言矣伊時則危疑之際事異常格故金奉朝賀之討罪固不得不嚴而予亦不得不處分矣夫周公之用權亦以其當危疑之際故耳若非危疑之際則又安可舍經而用權乎申驥顯上疏之後若不嚴處在簡則似此之類必將接跡而起故以殺一人活萬人之意雖不得不用重典而到今時移事往爻象稍異之後又安可無商量之道乎如金相福之請問言根固其罪案而究其本意不過以徐判府之論誤認爲敲撼之私意而有激而發耳淸原定罪合有參恕之端至於宋煥程有何罪乎今人之不知典故固無論雖日前近事類皆茫昧如煥程之類皆欲爭執實可笑也李克生則辛卯秋詣臺時事可謂毒矣其時故相李性源自慕華館試所齊約兩司諸臺而來直爲請臺合啓予每以此大臣爲難矣克生則旣與克觀稍遠而所犯亦爲䵝昧矣今番處分俱從苦心中出來而猶但及於未伏法之類予心猶以爲未快矣煥之曰榮順之凶言旣出於淸原之所傳則淸原亦豈無所聞而言之乎且其刑配掖隷之時已有搖動儲位之意其情跡可謂盡露無餘矣金相福則本以稟性小人爲麟謙之爪牙腹心而當日一言顯有不滿於代聽之意設令其有激而發犯逆之後何論其激與不激乎至若在簡則事件雖異而實與明義錄中諸賊一串貫來此而議到於宥釋則明義一部自此無可讀之地矣秉模曰在簡事他固無論驥顯供辭一出之後其罪狀綻露無餘矣榮順相福皆明義錄中罪人也明義一部卽我東之春秋孔子作春秋衮鉞一施萬世不改豈有以亂臣賊子筆之於書而旋卽赦之以爲無罪之理乎時秀曰聖敎縷縷千百餘言臣豈不仰認本旨之所在而終不敢以爲至當矣聖意必欲使咸與維新之類同歸於太和元氣之中而若有邪沴之相混則又安得無害於太和元氣乎凡此諸賊所犯至重當初之不加究覈不使伏法皆是失刑而今又以未究覈未伏法從而昭晢則寧有如許義理乎煥之曰聖意雖以此爲致太平之方而以臣愚見則若此不已亂逆漸滋愈無太平之期矣上曰今日處分一言以蔽之曰在前日則不得不然在今日則又不可不爾大抵後世禁綱漸密世道多故故家大族犯罪者甚多雖以榮順在簡言之辛丑義理爲何如而四忠之所樹立爲何如則四忠家子孫之至於此境寧不惻然戊申一着實爲邦家幾危復安之機則其時勳裔亦豈不與他自別使此兩家爲無累之家予甚以爲幸非徒此也今日行一事明日行一事次第宥釋次第昭脫俾有情莫暴有累莫洗之類皆爲平人乃復其初予之所以仰承列聖朝遺大投艱之意者亶在於此此予所以夙夜慥慥不得不積費精力者也時措之義義理自在若一番用之則雖日事疏滌而隄防固未嘗不存懲討固未嘗不嚴矣予又有因此而申告於今日在官者無論大小臣僚小心畏罪奉公守法則上天至公福善禍淫謙謙君子必獲其福此又今日世臣所當交勉者也今予處分苟使古之體國大臣當之則雖明日遭彈今日固當將順之不暇而今予亦不能使卿等必爲將順者非以卿等爲不及古人也蓋以今俗之不若古也然磨以歲月亦當有孚格之效矣時秀曰殿下每以臣等爲憚於物論而不敢將順此固臣等之不忠無狀不能見孚之致而今日之事薦紳輿儓無不同然一辭實非有畏於物論而然矣煥之曰殿下雖欲脫在簡之罪而渠本無狀小人前旣締結翼魯後又指嗾驥顯其心所在豈難知乎在簡旣已蕩滌則前後犯逆者孰不生心乎文淳曰殿下雖以時措之異爲言微眚薄過雖或隨時輕重而逆案一定則雖至千萬歲豈有撓改之理乎抑又有區區深憂者至愚下賤皆知逆名之爲極惡逆律之爲至嚴而犯逆之類次第昭脫則彼蠢蠢無知之輩又將何所知畏乎上曰逆名太濫則反不知畏必也減之又減脫之又脫其在疑似之間者次第昭晢而眞箇惡逆鐵案不變此乃所以嚴治逆之法今而後始知逆名之可畏矣在學曰昨年宥鄭妻今年又宥榮順相福明義錄義理可謂掃地矣至於在簡所犯則目下滿庭諸臣之得免於人鬼關頭與否者亶在於此箇義理之明與不明尤豈可容易議到乎上曰不必多言矣大臣卽予之股肱也元首股肱一體相須豈可以禁令之故不爲一番面諭乎目下之悠悠萬事予則以爲無大於此此實今日世道之大節拍大關捩故召見卿等於此地而諭之者予意亦有在矣秉模曰不幸近出之家如欲收用則就其無故之人而疎通有何不可而必竝與其丹書鐵案歸於昭脫之中乎上曰祖宗盛際禁網疏闊雖有小人未嘗以逆各加之如故相沈守慶以沈貞之孫不害爲公卿世級漸降加之以偏黨之盛而少有所犯輒毆之以逆套往往有才以逆賊伏法而旋又復官賜祭者矣凡在論劾之際容易加人以賊之一字者予甚以爲不好也煥之曰聖敎雖以世宥爲言而以忠賢之後乃有如許負犯者尤爲可痛矣且其後孫之無累者固多豈可以其家之故而輕屈三尺之重乎鎭寬曰臣待罪金吾尤切憂憤之忱殿下此擧若出於至當則豈有不捧傳旨之命乎上曰非不捧金吾傳旨也赦文書初無捧傳旨之例歲抄單子中添入者已爲再踏啓字又何必更捧傳旨乎龍輔曰漢賊不兩立聖意雖出於曠蕩而大臣所達實出於深慮伏願亟降兪音焉秉模曰今番疏滌之中相福榮順在簡驥顯四人尤不可擧論先請還收而禁令尤不可不收矣上曰禁令亦時措之宜也再昨之齋日捧疏果成說乎莫嚴者格例也家有一家之格例國有一國之格例在家則子拜其父弟拜其兄是亦格例也格例之所關顧不重歟我東素稱禮義之邦而今也則禮義也名義也殆無可言尙賴有格例在耳古則闕內各司齋日例皆行素今則此規雖廢疏章之不難捧入果何故也予聞其出於院吏之所爲而還以爲幸矣今人之放倒格例非必由生疎而然專以其樂放縱憚煩縟之致也雖以朝儀班次言之紛雜失序人人皆是一監察何以能申飭乎先自大官謹守格例而此等處自備局別加糾檢以爲懲一警百之地好矣煥之曰聖敎至當矣然臣等固甚無似而待罪大官殿下於此等大處分初未嘗詢及於臣等又不採一國公共之論而命令遽頒從又設禁而防之臣竊恐此亦近於破壞格例之歸矣上曰旣知卿等之必以爲不可則又何必詢問乎此等處亦豈有詢問之格例乎煥之曰罪人中無甚關係者宥釋固無妨而有關於明義錄及己酉義理者何可議到乎丙申討逆固已漏却大頭腦矣上曰卿何對予爲此言乎鄭履煥之代撰敎文有攙入之句語必欲以此載之明義錄中至於陳疏矣卿又何對予爲此言乎煥之曰似此處地臣非敢仰請處分而今人之竝與此箇義理而全然不知者固已有世道之憂況今鄭妻已宥釋矣洪樂任又參班矣相福榮順又次第昭脫矣義理隄防蕩然無餘臣等將何以藉手而事殿下乎秉模曰臣雖無似顧其職則大臣也殿下何不少賜採納乎上曰大臣也故有此明諭耳書九曰今者大臣諸臣之言卽一國公共之言也相福事無論激與不激可知其立異於代聽之義理爲臣子而立異於此箇義理者烏得免凶逆之名凶徒之危逼聖躬專在於譸張凶言而凶言之欛柄實自榮順始則尤豈非劇逆乎至於在簡之罪則實自榮德以來一串相貫八字刀割潛懷二心於國家孤危之時爲人臣而懷二心者非逆而何今番蕩滌之典不止於三人之失刑而實有關於大義理之湮晦臣自見此敎以來忽忽如失心之人實欲無生倫綱將墜義理將晦而殿下獨以區區格例之不遵爲憂臣竊不勝抑塞矣上曰守常經易達權道難或罪或宥自有權衡卿等更須深思也秉模曰禁令之下旣不敢以文字仰瀆而旣得方寸之地何敢不得請而遽退乎煥之曰雖以幸壬討逆言之乙巳年未盡鋤治而有戊申之逆戊申又未能掃蕩而有乙亥之逆忠逆邪正周無竝行兩立之理義邊常易敗不義邊常易勝殿下何不念及於此乎上曰今則與此事有異矣今番慶禮沕合於顯廟故事而我國之昇平無事莫若顯廟朝御極之後未嘗有一番鞫獄予以此有望於今日矣鎭寬曰至仁聖德臣豈不欽仰而凶逆巨魁豈容擧論於肆赦之典乎上曰仁字豈不是好題目而顧予今日之事不曰仁而曰勇蓋行一難事屬於勇邊目下則雖若咈於群情而數年之後自當有其效矣集斗有聞等曰殿下雖欲以此爲鎭安之方而臣則恐其元氣之日漸受傷矣上曰鎭安二字亦是語病也初非危疑之時則有何鎭安之可言乎煥之曰日已晩矣臣等不得請則不敢退請先下四人蕩滌事還收之命焉秉模曰今日不得請而退後筵又當煩聒上下相持豈不可悶臣等非敢有回天之力而竊有望於不遠之復矣煥之曰聖意雖堅定而因群下之言亟賜允從則豈不尤光於聖德乎上曰今旣洞諭此後何可更煩乎方欲有下敎者此語置之也仍敎鎭寬書九曰今日肄儀時聽之則初獻樂章果大勝於前而至終獻樂章則尙合有釐改之道須從速講究而今夜行禮時一依新譜爲之初獻官於八成後行禮竝依親祭時例爲之可也又敎文淳曰李東允何爲見漏於今番加資乎煥之曰其年則已滿而因兵曹之未及詳知不能懸註於官案以致見漏矣上曰然則須卽下批也鎭寬曰司禦成肯柱侍直金會淵謂有私嫌連呈辭狀何以爲之乎上曰然則某窠中人自吏曹移擬好矣仍命退煥之曰還收之請臣等旣未蒙允姑願先收禁令焉上曰設禁亦豈得已哉卿等須卽退去也秉模曰然則臣等當退而顒俟矣仍奏曰平安兵使李儒敬已爲報瓜而勅行又將出來此時遞易極爲可悶故敢此仰達矣上曰姑爲仍任可也出擧條仍命退諸臣以次少退命外辦入之通禮跪啓外辦上出西夾門乘輿由日瞻門出逌瞻門入弘化門明政門永淸門交泰門還內諸臣以次退出